Sneigvalba

Sneigvalba
Sem dien, medsu idpet ghim ed sneigvflockens fiell waurntos kam wong, sem rayn sess claus un fenster samt un cosin ex sword ebon ed syuhsit. Ed menxu eet syuhnd ed spehcend oisnigves, ia stohng sien fingher med sieno nadh ed tri ghutts cruor fiell do sneigv. Ed id rudh eet tem bell visu ep id albh sneigvo quem ia sib sieyg : « Oh ! Ke magho habe un purtu tem albh quem sneigv, tem rudh quem cruor, ed tem sword quem id dreu tos cosin ! ». Pau pos, ia gohn un lytil dugter qua eet tem albh quem sneigv, tem rudh quem cruor ed tem kayssword quem ebon, ed bi tod sababo buit ia kalt Sneigvalba. Ed kun ia purt gnahsit, ia rayna mohr. 
Oino yar serter, is roy wohd alyu esor. Eet un bell gwen, yed mynder ed marhour, ed ia khiek tehle an semqua udbeauteitiet iam. Ia hieb uno magic specule, quan ia eestaht ant id ed eedyeit-se in id, ia ee-sayct : 
Specule, specule, te sprehgo
Est semqua beller quem ego ? 
Ed id specule eejawapt : 
Potnia, ste bellst in tod land
Tun ia eet sakwn, iaghi wois id specule sieyg ver. 
Lakin Sneigvalba crohsc ed bihsit stets beller ; quan eet septat, eet tem bell quem diewo ed beller quem ia-pet rayn. Ed unte sem dien kun sa sprohg id specule : 
Specule, specule, te sprehgo
Est semqua beller quem ego ? 
Id antwohrd : 
Potnia, ste her meist jamile
Yed Sneigvalba est beller mils
Tun bibieyit ia rayn ed bihsit gehlb ed glend ob jalousia. Tuntos, quan eedyehrct Sneigvalba, ays kerd eeaghnuet, tantghi ia haiss iam magv. Ed aysa jalousia ed gurur nacrohsceer kam wayzd, yoitkwe ia neti rahiet neter diens ni nocts. Tun ia dugh ad se un sayad ed sieygit ei : « Abduc tam magv do id forest, neti volo habe iam ant mien okwi. Neicsies iam ed mi bringhsies tsay ays lyekwrnt ed lyungs ka pruv. »
Is sayad obedihsit ed abduxit iam, bet quan is hieb exkardkaschen sien khandjar ed bieurskwit Sneigvalbas innocent kerd, ia biplieng ed sieyg : « Sell sayad, sine me gwive, mwaungsousiem do shienrlin ed naiweti gwirlaysiem. » Ed dat ia eet tem jamile, is sayad rahimiet ed sieyg : « Todrah ghi, orm magv » « Gvers proe-praeddsient iam » mohn is, ed ne dehlge nices iam meg rohm iom. Ed dat un porkiko priklieup kyom, is zabiekh iom, ghens eysa lyungs ed lyekwrnt, ed brigh ia tsay ay rayn ka pruv. Is cokwo dohlgit pehkwe ia med sald, ed ia khiter gwen ess ia ed credihsit eddus Sneigvalbas lyungs ed lyekwrnt. 
Taiper, ia orm magv eet mon in widu ed tem meg biey quem ia spohc vasya druwaraks ed ne wois quo kwehre. Tun ia bidrahsit ep kaghels ed per brimbels, ed gvers priklieup ay, yed ne hierm iam. Ia drahsit tem diu quem aysa jambs ghohd behre iam, tiel noctgumt, tun ia vis un liew ed entrit id kay rahate. In id eet hol smulk, yed tem kawayi ed tem kiest quem moliet dahe un dayi de to. Eet uno smulk meja covohrno med un albh skatert samt sept smulk talers, ielga con idso smulko guar, dind sept smulka knivs ed ghabels ed sept smulk bicairs. Sept smulka licts lyohg nieb mutu claus id mur, ed eent oistect med sneigvalb charsafs. Sneigvalba, qua hieb maung hungher ed teurst, mejit lyt sabzi ed dvan ex ielg smulk taler ed pohsit oin ghutt vin ex ielg smulk bicair, iaghi ne ghendskwit hol ex id sam. Dind, ia buit tem malalt quem ia lyohg do uno smulko lict, bet neid dohbh iam, oin eet pior long, alter pior cort, bad id septim correspons ays mege ; ia mien ter, mohld ad Div ed nierc ter. 
Quan hieb alnos nohkwt, gwirlieyeer ies demspotis ; eent ies septa dwerghs quoy orbiet in ghyors, grabhend ed cazmend kay extrage tetos charp. Ies diegh ir sept smulk kandels ed yant kwiter in id dom, ies vis od semanghen hieb gwohmen, holghi neti eet in id aurdhen quer ies hieb likwn id. Is presto sieyg : « Quel hat sedden ep mien smulk stol ? » Is dwot : « Quel hat edden ex mien smulk taler ? » Is trit : « Quel hat ghenden ex mien smulk khlayb ? » Is quart : « Quel hat edden sems mienen smulk opsten ? » Is penkt : « Quel hat stohngen med mien smulk ghabel ? » Is sixt : « Quel hat sec' med mien smulk kniv ? » Is septim : « Quel hat pohn ex mien smulk bicair ? » Dind is presto spohc ambh se, vid un dener in sieno smulk lict ed scricit : « Quel hat entret mien smulk lict ? » Alters addrahr ed scrier : « Semanghen hat lyohgen in mienschi ! » Bet, spehcend-ye kye sien lict, is septim dyohrc Sneigvalba qua lyohg ter ed swohp. Tun is kiel alters quoy se precipiteer ed emisseer surprise cries, vien ir sept smulk kandels ed beluc Sneigvalba. « Yallah, scrier ies, kamghi bell est sa magv ! ». Ed ir joy buit tem megil quem ies ne protiebud iam, sontern sis iam swehpe in ayso smulko lict. Is de septim dwergh lyohgit con sien sokwis, ein hor con ielg, ed id noct vipassit. 
Gwohmen id aghyern, Sneigvalba gohr ed vidend-ye iens septa dwerghs, ia buit lambhen ab paur. Bet ies bevis lutf ed iam sprohg : « Quod est tien nam ? - Mien nam est Sneigvalba », antwohrd ia. « Quosmed has tu gwohm' do nies hem ? » Tun ia ibs lohg od aysa stepmater hieb nicihskwt iam, bet od is sayad hieb iam likwn gwiv, ed od ia hieb draht unte id hol dien, hin ia hieb vitrohft ir liew. Ies dwerghs sieyg ay : « Sei vols puwnes, cokwe, sternes ia licts, lave, syuhe ed mehsge, poitts mane in nies hem, ausies neid. - Ya, antwohrd Sneigvalba, io accepte khalal », ed ia mien bi iens. Ia tin id dom in aurdhen. Aghyerns ies eegwahnt ia ghyors quer eepaurskent charp ed gold, vespers ies eegwirlaynt ed tun ir chifan dohlg bihe preparen. Ia meirka eet mon unte id hol dien, ies sell dwerghs riedh ay tadbir ed sieyg : « War tien stepmater, woidsiet mox od es her, bilhassa mae sine anghen entre. »
Bet ia rayn, credeihnd eddus Sneigvalbas lyekwrnt ed lyungs, ne dwoyit ses iter ia prest ed ia bellst, ia stahsit ant sien specule ed sieyg : 
Specule, specule, te sprehgo
Est semqua beller quem ego ? 
Tun antwohrd id specule : 
Potnia Rayn, ste her jamile
Bet Sneigvalba trans id gabehrg
Bi iens septa dwerghs
Est dar beller mils ! 
Tun kyowngbu lambh iam, iaghi wois id specule ne sieyg leugh, ia ghieb od is sayad hieb drught iam ed od Sneigvalba dar gwivit. Ed tun ia sib exmohn iter un zariya kay nices iam, ar esta esiet ia bellst ios holios land, jalousia ne ay likwit rahat. Ed quan ia hieb vitrohven un wassila, ia maquiyagit sien lige, mutavohs do veut mercerin ed buit alnos irrecognible. Also gwahsit ia id hem iom septa Dwerghs trans ia septa ghyors, stus id dwer ed cricit : « Pehrno bell wares ! Bell wares ! » Sneigvalba spohc per id fenster ed sieyg : « Sellamat Potnia, quod habte yu ad pehrne ? - Bell wares, bell wares, antwohrd ia, schnurs vasyen colors ! » ed ia swohng oin, quod eet ex pelupoik plextis : « Magho gairn sines tam anua endo », sib iey Sneigvalba, ia traxit id perchin ghyant ed kurihsit id jamile schnur. « Magv, ieyit ia anua, kam dusarranget es tu! Gwehm ghi, ke io te lace dohbro ! » Sneigvalba ne mistrus, ia stahsit ant iam ed sib dehihsit id nov schnur. Bet ia anua lacit iam tem oku ed sohr iam tant quem Sneigvalba lus ob to annem ed fiell kam mortu. « Nun, ieyit ia anua, has stopen ses ia bellst ! » ed ia abdrahsit. 
Pau pos, ye dinnersaat, ies septa dwerghs gwirliey, bet kam mier buit ir kyowngbu quan ies vis ir dorgv Sneigvalba lyehgend ghomi ; ed ia sroht ni movit meis quem una mortu. Ies oistohl iam ub, ed, anstehgend ia eet pior sohrn, segeer id schnur. Tun ia biann lyt ed se gwiwit lyt ed lyt. Quan ies dwerghs math quo hieb wakyet, sieygeer : « Ia veut mercerin eet nia alya quem sa kafir rayn. Sdi nastraj, ed mae sine anghen entre quan ne smos hemi. »
Yant gwirlayvs, lakin, ia kokona gwahsit ant sien specule ed sprohg : 
Specule, specule, te sprehgo
Est semqua beller quem ego ? 
Tun id antwohrd kam akhirs : 
Potnia Rayn, ste her jamile
Bet Sneigvalba trans id gabehrg
Bi iens septa dwerghs
Est dar beller mils ! 
Aurvs ta werds, ia buit tem dekhschaten quem ayso sehrgo comsru do ays kerd, iaghi ghieb od iter Sneigvalba hieb nohsen. « Bet nun, ieyit ia, vahm invente semjec' quod vaht nices te ! », ed med ia janters ia gnohsit, ia miekh un poisonen pecten. Dind ia desguisit ed emsit id forme alyias anua. Ia gwahsit id hem iom septa dwerghs trans ia sept ghyors, stus id dwer ed cricit : « Pehrno bell wares ! Bell wares ! » Sneigvalba spohc extro ed sieyg : « Naghancte, ne poitto sines anghen endo. - Yed poitts spehce », ieyit ia anua, ia salgihsit id poisonen pecten ed swohng id ub. Id plaisit tant iam magvu quem ia se sis tente ed ghyien id dwer. Kun samstohmeer de id pris, ia anua sieyg ay : « Taiper, vahm kehme te dohbro. » Ia orma Sneigvalba, qua mistrus neid, sis iam anua kwehre, bet sa hiebit payn dehn id pecten do ayso kays kun id poison effecit ed ia meirka bayaldissit. « O beauteitskyudos, ieyit ia khiter gwen, nun es khatem ! » ed ia abgwahsit. Noroc-ye mox eet id saat ye quod ies septa dwerghs eegwirlaynt. Quando viseer Sneigvalba lyehgend ghomi kam mortu, suspexeer fauran iam stepmater, pieursk ed trohv id poisonen pecten, ed just kun ies hieb stract id disbayaldissit Sneigvalba ed lohg ibs quo ay hieb wakyen. Tun ies ay riedh iter ses nastraj ed mae ghyane id dwer qualkwe. 
Gwirlayvs, ia rayn stahsit ant sien specule ed sib sieyg : 
Specule, specule, te sprehgo, 
Est semqua beller quem ego ? 
Tun id antwohrd kam prever : 
Potnia Rayn, ste her jamile
Bet Sneigvalba trans id gabehrg
Bi iens septa dwerghs
Est dar beller mils ! 
Aurvs id specule bahe it, ia trohs ed tremblit ob grassab : « Sneigvalba dehlct mehre, hatta sei dehlgo payghe to med mien gwit ! » Poskwo ia gwahsit un secret khalwachamber quetro nimen aiw entrit, ed ia miekh un poisont apel. Extos id kwohk bell, albh samt rudha gians, tem maung-ye quem id wehnih quelkwe vis id, bet quel ess ex id dohlg mehre. Quan id apel buit makhen, ia maquiyagit sien lige ed mutavohs do nowngminu, dind gwahsit id hem iom septa dwerghs trans ia sept ghyors. Ia stus id dwer, Sneigvalba xyieng per id fenster ed sieyg : « Ne poitto sines anghen entre, ies sep' dwerghs mi han' forbohden to ! - Sayang, ieyit ia nowngmina, gweupsiem mien apels. Tia, vahm tib dahe oin – No, iey Sneigvalba, ne poitto accepte ject. - Bayies tu poison ? Ieyit ia anua, spehc, sego id apel in dwo, tu eddsies id rudh gian ed ego id albh gian. » Bet id apel eet makhen tem mahir-ye quem tik id rudh gon eet poisont. Id bell apel wehnih Sneigvalba ed quan ia vis iam nowngminu edde ex id, ia khiek resiste diuter, rexit sien hand ed ghens id poisonto dwidel. Bet payn-ye hieb ia sorben un bukat ex id kun ia fiell mortu. Tun ia rayna dyi iam med keapay spects, iliey ed sieyg : « Albh kam sneigv, rudh kam cruor, sword kam ebon ! Ye tod ker ies dwerghs khacsient sbudes te ! » Ed kun gwirlayvsa ia sprohg sien specule : 
Specule, specule, te sprehgo
Est semqua beller quem ego ? 
Id bad antwohrd : 
Potnia Rayn, ste bellst in holo land
Tun buit ayso jalous kerd, sei aiw un jalous kerd ghehdti trehve rahat. 
Men ye vesper, ies gwirlayndi dwerghs trohv Sneigvalba lyehgend ghomi, ed neti annem sielg ayso stohm, ia eet mortu. Ies oistohl iam ub, pieursk an trehvient semject poisonen, dislaceer iam, kohm ayso kays, liev iam med wed ed vin, bet to hol buit inutil : ia dorgv magv eet mortu ed remien ithan. Ies lyig iam ep un bertel, quanti sept sess bay, riud iam unte tri diens. Dind begriebhskweer iam, bet ia eet dar tem fresch quem un gwiv anghen, ed hieb dar sien bell rudha gians. Sieygeer : « Ne poittmos dehe iam do kyehrsen ghom », ed miekheer un saurk ex transparent glas, kay ia ghohd bihe viden bachimien, dind ies lyig iam endo ed scripseer uper id ays namo med golden buksteivs, ed od ia eet roysdugter. Poskwo ies bohr id saurk ep id ghyor ed oin ex iens mien semper bei kay guarde id. Ed ischi animals gwohm ad riudes Sneigvalba, preter un bufma, dind un crauv, bad una smulka columbh. 
Ed Sneigvalba mien diu in id saurk, ed ia ne myohrk, ia tengicit swehpe, iaghi remien semper Albh kam sneigv, rudh kam cruor ed swordkays kam abnus. Api sme wehst un royson kjiawxieng in id forest ed gwaht id dwerghendom kay upernocte ter. Ep id ghyor, visit id saurk ed iam jamile Sneigvalba lyehgend eni, ed lis quo eet scriben uper id med golden buksteivs. Tun sieygit ibs dwerghs : « Linkwte mi tod saurk, vos dahsiem quodlibt po id. » Bet ies dwerghs antwohrd : « Niemos cedde id vos po id gold ios mund ! » Is iey : «  Sonst dahte id mi ka hadia, khako ghi gwive aun vide Sneigvalba, id dyeisiem ed keulsiem ka mien dorgvst wesu. » Aurvs iom bahe it, ies sell dwerghs rahimiet iom ed ei dahr id saurk. Is prince wohl sien slougs tobehre id ep ir omsa. Tun tyohc od ies kwohlp protiev un busk ed, sekwos id scuss, id cochan os poisonen apel ex-yod Sneigvalba hieb dohnct sielg ays berug. Ed moxu ghyien ia sien okwi, ieyr id capak os sien saurk ed sess ub, scrisct. « Yallah, quer som io ? » scricit ia. Joyplen, is prince sieyg ay : « Es con me », is lohg ay quo hieb wakyet ed iey : « Te lieubho meis quem hol in id mund ; gwehm con me do id castell miens pater, sessies mien esor. » Tunkye Sneigvalba liubh ed sohkwit iom, ed ir nuptia buit preparen samt megil pomp ed magnificence. 
Bet buit invitet ei fest iaschi khiter stepmater as Sneigvalba. Quando ia hieb dun bell povestis, gwahsit ant sien specule ed sieyg : 
Specule, specule, te sprehgo
Est semqua beller quem ego ? 
Id specule antwohrd : 
Potnia Rayn, ste her meist jamile
Bet ia yun rayn est beller mils
Tun ia khiter gwen rughiet ed buit dekhschaten, tem dekhschaten quem ia ne wois quo kwehre. Preter, ia nel-ye gwahskwit id nuptia. Bet curiositat ne ay likwit mukhlat, ia tohrb abgwahe visum iam yun rayn. Entrevs, ia recognih Sneigvalba, ed ob angst ed dekhschat ia stahsit still ed khiek move. Bet ja hieb ja isern chinelas bihn reudherihna med geuls, buir brighen med tangs ed dehn ant iam. Tun ia dohlg uwnes ta kandihn schous ed danse tiel nehc.